เปิดแล้วงาน “Thailand King Fruits Paradise @ Songkhla” ขานรับนโยบายรัฐบาล เพิ่มช่องทางการตลาด และเชื่อมโยงสินค้าสู่การยกระดับศักยภาพการจำหน่ายสินค้า ควบคู่กับการส่งเสริมการท่องเที่ยว กระตุ้นเศรษฐกิจในพื้นที่อย่างต่อเนื่อง
นายเอกศักดิ์ อารยะนันท์ พาณิชย์จังหวัดสงขลา เปิดเผยว่า กรมการค้าภายใน กระทรวงพาณิชย์ จังหวัดสงขลา และตลาดน้ำคลองแห ร่วมมือกันจัดกิจกรรมส่งเสริมพัฒนาตลาดสินค้าขึ้นกับงาน “Thailand King Fruits Paradise @ Songkhla” ในวันที่ 17 - 26 สิงหาคม 2561 ณ ตลาดน้ำคลองแห อำเภอหาดใหญ่ จังหวัดสงขลา

การจัดงานในครั้งนี้ เพื่อเป็นการขยายช่องทางการจำหน่ายสินค้าให้กับเกษตรกร วิสาหกิจชุมชน ในพื้นที่และจังหวัดใกล้เคียง เพื่อสร้างช่องทางทางการตลาดและเชื่อมโยงสินค้าให้เป็นแหล่งรวบรวมและจำหน่ายสินค้าในท้องถิ่น และเป็นการยกระดับศักยภาพในการจำหน่ายสินค้าพร้อมทั้งยังควบคู่กับการส่งเสริมการท่องเที่ยวตามเจตนารมณ์ของรัฐบาลในการเปลี่ยนช่องทางในการสร้างอาชีพ สร้างรายได้ให้แก่เกษตรกร ช่วยยกระดับราคาผลไม้ โดยอาศัยการบริโภคภายในประเทศของประชาชนชาวไทยและชาวต่างชาติเป็นตัวขับเคลื่อน ซึ่งจะส่งผลให้เกิดความเข้มแข็งอย่างมั่นคงและยั่งยืน

โดยภายในงาน “Thailand King Fruits Paradise @ Songkhla” วันที่ 17 - 26 สิงหาคม 2561 ณ ตลาดน้ำคลองแห อำเภอหาดใหญ่ จังหวัดสงขลา มีการจัดจำหน่ายสินค้ากว่า 20 ร้านค้า ซึ่งเป็นเสมือนแดนสวรรค์ของผู้ที่ชอบรับประทานผลไม้   ภายในงานมีการจำหน่ายผลไม้ราคาพิเศษและมีผลไม้ที่ทั้งเป็นทั้งผลไม้สด เช่น ทุเรียน  มังคุล เงาะ สละฯลฯ ผลไม้แปรรูป รวมถึงผลิตภัณฑ์ที่เกี่ยวกับผลไม้ เป็นต้น อีกทั้งในทุก ๆ วัน จะมีกิจกรรมผู้ที่มาจับจ่ายมาเลือกซื้อผลไม้ได้ร่วมสนุก และยังมีกิจกรรมส่งเสริมการขายการประชาสัมพันธ์เกี่ยวข้องกับผลไม้ อาทิ การจัดกิจกรรม Workshop การทำอาหารหรือขนมจากเมนูผลไม้ เช่น แซนวิชผลไม้ บิงซูผลไม้  สลัดผลไม้ เป็นต้น กิจกรรมร่วมสนุกกับช่วงสินค้านาทีทอง อีกทั้งภายในงานเรายังได้มีจัดทานบุฟเฟ่ต์ผลไม้ โดยเฉพาะทุเรียน ที่เราได้จัดสรรคุณภาพมาให้ได้ทานกันโดยคิดราคาท่านละ 199 บาทเท่านั้น   นอกจากนั้นยังมีการแสดงศิลปวัฒนธรรมพื้นบ้านของภาคใต้ที่หาดูยาก การแสดงมายากล มาสร้างความสนุก และการแสดงดนตรี มาสร้างสีสันภายในงานและมอบความสุขให้กับผู้ร่วมงาน และจุดเด่นกับ Landmark ที่บ่งบอกถึงเอกลักษณ์ของงานและยังบ่งบอกถึงอัตลักษณ์ของการผสมผสานผลไม้ไทยกับศิลปวัฒนธรรมชาวไทยได้อย่างลงตัว รวมทั้งเป็นการประชาสัมพันธ์ให้ประชาชนทั่วไปตลอดจนนักท่องเที่ยวได้รู้จักผลไม้ไทย เป็นต้น โดยภายในงานมีจุดกิจกรรมที่เด่นมากมาย อาทิ มีส่วนมุมพักผ่อน แสดงนิทรรศการ บอกเล่าเรื่องราว ของกิจกรรมที่ผ่านมา เป็นต้น

สำหรับงาน “Thailand King Fruits Paradise @ Songkhla” ที่รวมเอาผลไม้นานาชนิดมาจัดจำหน่ายในราคาที่เป็นธรรม อีกทั้งยังเป็นการเพิ่มทางเลือกในการซื้อสินค้าให้กับประชาชนและนักท่องเที่ยว ให้ได้รับสินค้าคุณภาพดี เพื่อยกระดับราคาสินค้าของไทย และสร้างรายได้เพิ่มให้ผู้ผลิตสินค้า เพื่อขับเคลื่อนเศรษฐกิจ อันเป็นการกระตุ้นสร้างเม็ดเงินหมุนเวียนในจังหวัดสงขลา